	Európai Parlament
2024-2029
	[image: EP logo RGB_Mute]



<Commission>{LIBE}Állampolgári Jogi, Bel- és Igazságügyi Bizottság</Commission>

<RefProc>2025/2156</RefProc><RefTypeProc>(DEC)</RefTypeProc>
<Date>{07/04/2026}7.4.2026</Date>
<TitreType>VÉLEMÉNY</TitreType>
<CommissionResp>az Állampolgári Jogi, Bel- és Igazságügyi Bizottság részéről</CommissionResp>
<CommissionInt>a Költségvetési Ellenőrző Bizottság részére</CommissionInt>
<Titre>az Európai Unió ügynökségei 2024. évi pénzügyi évre szóló költségvetésének végrehajtására vonatkozó mentesítésről</Titre>
<DocRef>(2025/2156(DEC))</DocRef>
[bookmark: DocEPLastVariable]A vélemény előadója: <Depute>Evin Incir</Depute>

[bookmark: FootprintPageAD]
PA_NonLegDec

VÉLEMÉNY
Az Állampolgári Jogi, Bel- és Igazságügyi Bizottság felkéri a Költségvetési Ellenőrző Bizottságot mint illetékes bizottságot, hogy állásfoglalásra irányuló indítványába foglalja bele a következőket:
1.	felhívja az összes bel- és igazságügyi ügynökséget, hogy erősítse meg a belső hatékonysági ellenőrzéseket, és kerülje az adminisztratív struktúrák megkettőzését; kitart amellett, hogy a költségvetés vagy a személyzet minden növelését mérhető teljesítménymutatóknak kell kísérniük;
(Megjegyzendő, hogy a kiegészítés az I. rész előtt kerül beillesztésre)
I. rész – Az Európai Unió Büntető Igazságügyi Együttműködési Ügynöksége 2024. évi pénzügyi évre szóló költségvetésének végrehajtására vonatkozó mentesítés
[bookmark: _Hlk211414452]2.	tudomásul veszi az Európai Unió Büntető Igazságügyi Együttműködési Ügynöksége (Eurojust) operatív tevékenységének folyamatos növekedését; 2024-ben 12 972 ügyet vizsgált, több mint 640 koordinációs ülést tartott, 32 koordinációs központot és 361 közös nyomozócsoportot szervezett (25 %-os éves növekedés), megkönnyítve 452 európai elfogatóparancs végrehajtását és 2 668 európai nyomozási határozat alkalmazását;
3.	elismerését fejezi ki az Eurojustnak az elért hatékonyságnövekedésért, amennyiben költségvetése 99,94 %-át és létszámterve 98, 35%-át végrehajtotta; megjegyzi, hogy ezeket az eredményeket a megnövekedett működési munkateherből és a magas inflációból eredő jelentős költségvetési korlátok ellenére sikerült elérni;
4.	üdvözli, hogy az Eurojust támogatja az Ukrajna elleni agressziós háborúval kapcsolatos tevékenységeket, a feltételezések szerint elkövetett legsúlyosabb nemzetközi bűncselekmények kivizsgálásával foglalkozó közös nyomozócsoportot, a legsúlyosabb nemzetközi bűncselekmények adatbázisának (CICED) létrehozását, valamint az Eurojust által működtetett, az agresszió bűntettével kapcsolatos büntetőeljárás lefolytatásával foglalkozó nemzetközi központ támogatását és fejlesztését; kitart amellett, hogy megfelelő pénzügyi forrásokat és személyzetet kell fordítani ezekre a tevékenységekre és azok fejlesztésére;
5.	üdvözli a szervezett bűnözés elleni európai igazságügyi hálózat (EJOCN) 2024. szeptemberi elindítását, amelynek az Eurojust ad otthont, mint a szervezett bűnözés kivizsgálásában és büntetőeljárás alá vonásában részt vevő igazságügyi hatóságok közötti tapasztalatcsere egyedülálló központját; rámutat arra, hogy az EJOCN-t illetően koherens fejlesztési stratégiát kell meghatározni annak érdekében, hogy növelhető legyen relevanciája a szakemberek körében;
6.	üdvözli, hogy az Eurojust munkamegállapodásokat kötött harmadik országokkal, és elfogadta a nemzetközi partnerekkel való együttműködésre vonatkozó stratégiát (2024–2027); felszólít a nemzetközi együttműködési tevékenységek megerősítésére újabb munkamegállapodások, valamint partnerségek és együttműködési megállapodások megkötése révén;
7.	üdvözli az Eurojust és a Bűnüldözési Együttműködés Európai Uniós Ügynöksége (Europol) közötti szoros együttműködést, valamint az együttműködési lehetőségek további feltárásával foglalkozó ügynökségközi munkacsoport létrehozását; kitart amellett, hogy az Eurojust, az Europol és az Európai Ügyészség (EPPO) jogalkotási felülvizsgálati ciklusa egyedülálló lehetőséget kínál a köztük lévő szinergiák további fokozására, különösen az operatív együttműködés, az adatok és az információcsere terén, biztosítva ugyanakkor a kiegészítő jelleget és elkerülve a párhuzamosságokat és az átfedéseket a hatáskörükben;
8.	felhívja az Europolt, hogy jelöljön ki külön kapcsolattartó pontot az Eurojust számára, amely felelős az információcsere megkönnyítéséért, a közös ügyekben való kapcsolattartás biztosításáért, valamint az Eurojust közös nyomozócsoportok és az Europol operatív munkacsoportjai közötti koordináció javításáért;
9.	felszólít továbbá az Eurojust és az Europol közötti célzott interoperabilitásra, biztosítva az arányosságot, a jogbiztonságot és a titoktartást az igazságügyi és bűnüldözési nyomozások közötti kapcsolatok korai felismerésének javítása érdekében;
10.	komoly aggodalommal állapítja meg, hogy az új ügyviteli rendszer végrehajtása jelentős késedelmet szenvedett; kiemeli e késedelmek lehetséges hatásának kockázatát a bizonyítékok elfogadhatóságát illetően az Eurojust által kezelt ügyekben, beleértve a CICED-ben tárolt ügyeket is; felhívja az Európai Bizottságot és az Eurojustot, hogy közösen dolgozzanak ki átlátható ütemtervet és kockázatkezelési tervet az ügyviteli rendszerre vonatkozóan, biztosítva az operatív folytonosságot és az adatok integritását valamennyi folyamatban lévő vizsgálat során; felhívja az Európai Bizottságot, hogy az összetett informatikai rendszerek fejlesztése során végezzen szisztematikus hatás- és munkaigény felmérést, különösen akkor, ha az azok beüzemelésére és működésére vonatkozóan a jogalkotási javaslatok határidőket jelölnek ki;
II. rész – Az Európai Unió Alapjogi Ügynöksége 2024. évi pénzügyi évre szóló költségvetésének végrehajtására vonatkozó mentesítés
11.	üdvözli, hogy az Európai Unió Alapjogi Ügynöksége (FRA) az emberi és pénzügyi erőforrások folyamatos hiánya ellenére teljesíteni tudta célkitűzéseit és végre tudta hajtani az éves munkaprogramjában előirányzott tevékenységeket, különösen az FRA megbízatásának jelentős bővítése óta; megemlíti és megismétli az azzal kapcsolatos aggodalmát, hogy az FRA-nál továbbra is problémát jelentenek a pénzügyi és személyzeti erőforrásokat érintő korlátozások; kéri, hogy különítsenek el további forrásokat az FRA számára mind a költségvetés, mind a személyzet tekintetében, és megjegyzi, hogy a megjelentetett kiadványok száma a kitűzött 50-es célhoz képest 102 volt, a külső ülések és rendezvények száma, amelyeken az FRA részt vett, előadást tartott vagy hivatalosan felszólalt, a kitűzött 120-as célhoz képest 223 volt, az írásbeli és szóbeli inputok száma a kitűzött 120-as célhoz képest 520 volt, és hogy az előállított kommunikációs anyagok száma a kitűzött 1 000-es célhoz képest 3 617 volt; megelégedéssel állapítja meg, hogy az FRA igen magas, 99,5 % feletti költségvetési eredményszinttel rendelkezik; úgy véli, hogy ez fontos mutatószáma a hatékony és eredményes pénzgazdálkodásnak, valamint a költségvetési elvek betartásának; üdvözli a más uniós ügynökségekkel, valamint a nemzetközi és nemzeti emberi jogi szervekkel és civil társadalommal az alapvető jogok tiszteletben tartásának biztosítása érdekében folytatott együttműködést; hangsúlyozza, hogy az erőforrások hiánya befolyásolhatja az ügynökség által végzett munka minőségét, ami pedig nagyon fontos annak biztosítása szempontjából, hogy az uniós politikák és jogszabályok figyelembe vegyék az alapvető jogokat;
12.	kiemeli az Alapjogi Ügynökségnek az alapvető jogok és a jogállamiság területén betöltött kulcsfontosságú szerepét, amint azt az elsődleges uniós jog az Alapjogi Chartában rögzíti, és elismerését fejezi ki az alapvető jogok tiszteletben tartásának, védelmének és érvényesítésének a meglévő uniós jogszabályokban és szakpolitikákban való biztosításához nyújtott támogatásáért, beleértve az egyenlőséggel és a megkülönböztetésmentességgel kapcsolatos kezdeményezésekhez, például a szexizmus, a rasszizmus, az antiszemitizmus és az iszlamofóbia elleni küzdelemhez való hozzájárulását, az egyenlőségre vonatkozó adatok gyűjtésének támogatását, valamint a nemzeti romastratégiai keretek végrehajtásának támogatását, valamint azt, hogy hozzájárult az EU 2020–2025-ös időszakra szóló rasszizmus elleni cselekvési tervéről és a kapcsolódó nemzeti cselekvési tervekről, az LMBTIQ-személyek egyenlőségéről szóló, 2020–2025-ös stratégiáról, valamint az antiszemitizmus elleni küzdelemre és a zsidó élet előmozdítására vonatkozó európai uniós stratégia kapcsán kiadott első eredményjelentésről szóló bizottsági jelentésekhez; elismeri az FRA fontos szerepét a Bizottság éves jogállamisági jelentésének elkészítésében; hangsúlyozza az FRA fontos szerepét a civil társadalom védelmének előmozdításában és a veszélyben lévő emberijog-védők védelmében, az Európai Unió Alapjogi Chartájához és a nemzetközi emberi jogi normákhoz kapcsolódó kutatási és kapacitásépítési támogatásban, valamint az éves alapjogi jelentés kiadásában; úgy véli azonban, hogy az Alapjogi Ügynökség megbízatása kiterjesztésének arányosnak kell maradnia alapvető küldetésével;
13.	üdvözli az FRA első olyan projektjét, amelynek célja, hogy stratégiai előrejelzést nyújtson az alapvető jogok területén, amelynek célja, hogy előre jelezze az alapvető jogokat érintő jövőbeli kihívásokat, és lehetővé tegye az ügynökség számára, hogy jobban támogassa az uniós szakpolitikai döntéshozatalt és a tagállamokat a felmerülő problémák kezelésében;
14.	hangsúlyozza az FRA iránymutatását és szerepvállalását a menekültügy és a migráció, a határok és az interoperabilitás területén, valamint az alapvető jogokra, a tagállamok nemzetközi kötelezettségeire és az EU emberi jogi jogszabályaira e területre általa helyezett jelentős hangsúlyt, beleértve az ügynökség annak biztosítására irányuló munkáját, hogy a migrációs politikákat az alapvető jogok teljes körű tiszteletben tartása mellett alakítsák ki és hajtsák végre, valamint a nemzeti hatóságok számára tartott képzéseket, amelyek a migráció és a menekültügy alapvető jogi biztosítékaira összpontosítanak;
15.	üdvözli az FRA hozzájárulását a mesterséges intelligenciáról szóló jogszabályhoz, a digitális szolgáltatásokról szóló jogszabály végrehajtásával kapcsán általa nyújtott szakértelmet, valamint az ügynökség által közzétett, az általános adatvédelmi rendelet (GDPR) végrehajtásával kapcsolatos kihívásokról szóló jelentést, amely tájékoztatást nyújt a rendelet Európai Bizottság általi értékeléséhez; megelégedéssel veszi tudomásul az FRA által a káros online tartalmakkal és a moderálási gyakorlatokkal kapcsolatban végzett munkát, javítva az online gyűlöletbeszédre, valamint a kiberbűnözésre és az alapvető jogokra vonatkozó adatgyűjtést;
III. rész – Az Európai Unió Menekültügyi Ügynöksége 2024. évi pénzügyi évre szóló költségvetésének végrehajtására vonatkozó mentesítés
16.	megjegyzi, hogy 2025. május 7-én az Európai Parlament úgy határozott, hogy elhalasztja az Európai Unió Menekültügyi Ügynöksége ügyvezető igazgatója számára az ügynökség 2023. évi pénzügyi évre szóló költségvetésének végrehajtására vonatkozó mentesítés megadásáról szóló határozatát, mivel az OLAF jelenleg olyan kérdéseket vizsgál, amelyek állítólag hatással vannak az ügynökség pénzgazdálkodására; megjegyzi, hogy 2025. október 22-én az Európai Parlament mentesítést adott az EUAA számára, számos ajánlást fogalmazva meg az ügynökség számára; megismétli a Parlament által a 2024. évi mentesítési eljárás kapcsán kiadott valamennyi ajánlás teljes körű végrehajtásának fontosságát;
17.	megjegyzi, hogy 2024-ben több mint 1 millió nemzetközi védelem iránti kérelmet nyújtottak be (-11 % 2023-hoz képest), és hogy az EU+ országokban 746 000 átmeneti védelmet biztosító határozatot adtak ki; kiemeli, hogy az Európai Unió Menekültügyi Ügynöksége ezzel összefüggésben folyamatos operatív és technikai támogatást nyújt a tagállamoknak, különösen 13 tagállam operatív tervei révén[1], kiegészítve a menedékjog iránti kérelmek feldolgozására és a befogadás biztosítására vonatkozó nemzeti kapacitásukat; elégedetten veszi tudomásul továbbá, hogy az EUAA-műveletek a helyszíni igényeknek megfelelően alakulnak; üdvözli, hogy az áttelepítés területén a tagállamok egyre gyakrabban használják az EUAA törökországi áttelepítéstámogató központját, ami 34 áttelepítési missziót eredményezett, és ezzel összefüggésben 4 100 embernek nyújtott segítséget;
18.	nagyra értékeli, hogy az EUAA 1 200 képzést tartott, amelyeken 18 000 résztvevő vett részt, ami 2023-hoz képest 28 %-os növekedést jelez; megelégedéssel veszi tudomásul, hogy hosszas és elkötelezett előkészítő munkát követően az EUAA a máltai hatóságokkal együttműködésben továbbképzési és felsőoktatási intézményként hivatalos elismerést kapott; meggyőződése, hogy ez mérföldkő abban, hogy a képzési tantervet olyan egyedi eszközzé alakítsák át, amely előmozdítja a menekültügy és a migráció kezelésére vonatkozó közös megközelítést az EU-n belül; üdvözli a többéves nyomonkövetési program elfogadását, amely 2026 és 2030 között meghatározza a közös európai menekültügyi rendszer operatív és technikai alkalmazására vonatkozó első nyomonkövetési ciklus sorrendjét; üdvözli továbbá e nyomonkövetési gyakorlatok közös módszertanának kidolgozását;
19.	elismeri az EUAA jelentős hozzájárulását a származási országra vonatkozó tájékoztatás és iránymutatás, valamint a helyzetismeret és az összekapcsolt adatgyűjtés terén;
20.	üdvözli az EUAA arra irányuló erőfeszítéseit, hogy az új jogszabályokat illetően és a migrációs és menekültügyi paktum elfogadását követően időben aktualizálja valamennyi segédanyagát, és nagyra értékeli, hogy az EUAA hozzájárult a paktum alkalmazásának előkészítéséhez, többek között a paktumhoz kapcsolódó 11 termék révén, amelyek kulcsfontosságúak a tagállamok és a szakemberek munkájához; kéri azonban, hogy e dokumentumokat az átláthatóság és a hatékonyság érdekében ne bizalmas formában osszák meg a Parlamenttel;
21.	tudomásul veszi az EUAA 2024. évi 172 millió EUR-s költségvetését és 592 személyzeti álláshelyét (a 2023. évi 529-hez képest); megfelelő szintű finanszírozást és létszámtervet kér az EUAA számára, különösen mivel a migrációs és menekültügyi paktum végrehajtásával összefüggésben jelentősen nőnek az ügynökségre ruházott feladatok; sajnálja, hogy a 2024-ben betöltött álláshelyek száma csak az 508 álláshelyet érte el; elismerését fejezi ki az EUAA személyzetének, hogy a jelentős számú betöltetlen álláshely és az emiatti jelentős munkaterhelés ellenére elkötelezetten és eredményesen végzik munkájukat; hangsúlyozza, hogy elő kell mozdítani a nyitott kommunikációs csatornákon és az érdemeken alapuló jutalmazáson alapuló pozitív munkakörnyezetet; sürgeti az EUAA-t, hogy gyorsítsa fel a munkaerő-felvételi eljárásokat az összes betöltetlen álláshely feltöltése érdekében;
22.	tudomásul veszi az EUAA által elért javulást a kötelezettségvállalási előirányzatok 99 %-os és a kifizetési előirányzatok 95 %-os felhasználtsága tekintetében, és arra ösztönzi az EUAA-t, hogy fejlessze tovább és javítsa a belső ellenőrzési mechanizmusokat; sürgeti az EUAA-t, hogy rendszeresen tegyen jelentést a Parlamentnek az igazgatótanács által 2025-ben kiadott írásbeli ajánlások végrehajtásáról, és az ügyvezető igazgató által az „Európai Unió Menekültügyi Ügynökségénél változtatásokat végrehajtó vezetésre vonatkozó jövőkép” című nyilatkozatban bejelentett korrekciós intézkedésekről; megismétli az igazgatótanács proaktív szerepvállalásának fontosságát az EUAA tevékenységeire vonatkozó iránymutatás kialakításában, és emlékeztet annak fontosságára, hogy hatékony és átlátható eljárásokat és struktúrákat hozzanak létre az igazgatótanáccsal való kommunikáció érdekében, lehetővé téve az időben történő és hatékony felügyelet gyakorlását; felhívja a Bizottságot, hogy támogassa és segítse az igazgatótanács tagjait felügyeleti szerepük ellátásában;
23.	felhívja az EUAA-t, hogy hozzon létre független belső etikai funkciót; ösztönzi az EUAA-t, hogy a szervezeten belüli integritás és bizalom fenntartása érdekében határozottan orvosolja a humánerőforrás-gazdálkodás terén az OLAF jelentésében feltárt hiányosságokat, amelyet a CONT bizottság 2025. július 15-én vitatott meg;
24.	emlékeztet a parlamenti áttekintés megerősítésének fontosságára az EUAA elszámoltathatóságának fokozása érdekében, és ismételten felhívja az ügynökséget, hogy ossza meg az igazgatótanács tanácskozásainak jegyzőkönyveit; tekintettel arra, hogy az Európai Parlament részt vesz az Európai Unió Menekültügyi Ügynökségéről szóló rendelet által szabályozott ügyekben, felhívja az igazgatótanácsot, hogy rendszeresen hívja meg az Európai Parlament egy szakértőjét az igazgatótanács üléseire;
25.	üdvözli az EUAA első alapjogi stratégiájának és a követendő cselekvési terveknek az elfogadását; üdvözli a panasztételi mechanizmus és a mechanizmushoz való hozzáférés megkönnyítését célzó külön weboldal létrehozását; nagyra értékeli az alapjogi tisztviselő által az operatív tervek elemzését, az operatív tervek végrehajtásának értékelését és az EUAA műveletein tett helyszíni látogatásokat követően tett 24 észrevételt; üdvözli az alapjogi tisztviselő hivatalának első éves jelentését, amely áttekintést nyújt a 2024. évi tevékenységekről;
IV. rész – A szabadságon, a biztonságon és a jog érvényesülésén alapuló térség nagyméretű IT-rendszereinek üzemeltetési igazgatását végző európai uniós ügynökség 2024. évi pénzügyi évre szóló költségvetésének végrehajtására vonatkozó mentesítés
26.	üdvözli a szabadságon, a biztonságon és a jog érvényesülésén alapuló térség nagyméretű IT-rendszereinek üzemeltetési igazgatását végző európai uniós ügynökség (eu-LISA) 2024. évi operatív eredményeit, beleértve a SIS, a VIS és az Eurodac műveletek konszolidációját, a Frontexnek a SIS-szel való összekapcsolását, Bulgária és Románia számára a VIS-hez való teljes körű hozzáférés megadását, valamint az e-CODEX-rendszer üzemeltetési igazgatásának hivatalos átvételét; tudomásul veszi továbbá az ügynökségnek az új Eurodac-rendszerre való felkészülését, amely 2026 júniusáig válna működőképessé a kulcsfontosságú funkciók tekintetében, valamint a közös nyomozócsoportok együttműködési platformja fejlesztésének megkezdését; emlékeztet arra, hogy az alkalmazandó adatvédelmi vívmányokat teljes mértékben be kell tartani;
27.	megelégedéssel veszi tudomásul, hogy 2024-ben az eu-LISA felhasználta kötelezettségvállalási előirányzatainak 100 %-át (307,39 millió EUR), és teljes mértékben felhasználta 260,11 millió EUR összegű kifizetési előirányzatait, beleértve az átviteleket is; üdvözli a 2024-ről 2025-re történő átvitelek jelentős, mintegy 50 %-os csökkenését az előző évhez képest, ezáltal eloszlatva a Parlament korábbi aggályait, de sajnálja, hogy a kifizetési előirányzatok törlési aránya továbbra is magas, 14,5 %-os maradt;
28.	hangsúlyozza, hogy a közös próbaüzem tanulságait figyelembe véve sürgősen létre kell hozni az interoperabilitási architektúrát, és hangsúlyozza, hogy a gyors és megbízható információcsere létfontosságú a szabadságon, a biztonságon és a jog érvényesülésén alapuló uniós térség számára;
29.	sajnálatát fejezi ki amiatt, hogy a határregisztrációs rendszer (EES) 2024 novemberében nem kezdhette meg működését, de üdvözli az eu-LISA által a haladás felgyorsítása és a rendszer 2025. október 12-től kezdődő fokozatos hatálybalépésének garantálása érdekében elfogadott intézkedéseket;
30.	üdvözli, hogy az eu-LISA fokozott hangsúlyt fektet a kiberbiztonságra, beleértve a hét minden napján, napi 24 órában végzett nyomon követést, az incidensekre való reagálást és a bel- és igazságügyi ügynökségek hálózatával (IBAN) együttműködésben végzett gyakorlatokat; hangsúlyozza az új uniós kiberbiztonsági és információbiztonsági rendeletek időben történő végrehajtásának fontosságát;
31.	tudomásul veszi az eu-LISA arra irányuló 2024-es erőfeszítéseit, hogy hatékonyan használja fel pénzügyi és emberi erőforrásait; elismeri a kihasználtsági arány további javításának fontosságát, valamint azt, hogy a házon belüli kapacitások megerősítése révén csökkenteni kell a külső vállalkozóktól való függést; üdvözli a rendszervégrehajtás javítására, a házon belüli fejlesztési képesség kiépítésére, a tehetséggondozás javítására és az érdekelt felek közötti kapcsolatok megerősítésére irányuló stratégiai irányítási cselekvési tervet; felhívja a Bizottságot és a tagállamokat annak biztosítására, hogy az eu-LISA megfelelő forrásokkal rendelkezzen ahhoz, hogy megfeleljen egyre több megbízatásának;
32.	kiemeli az eu-LISA kapacitásbővítési programjának fontosságát, amelynek célja, hogy elegendő adatközpont-erőforrást biztosítson mind az új, mind a meglévő informatikai rendszerek számára, és üdvözli a megbízható költségvetési tervezés és nyomon követés javítására irányuló, folyamatban lévő intézkedéseket; hangsúlyozza a beszerzési stratégia véglegesítésének, és a külső vállalkozóktól való függőség csökkentésére irányuló belső kapacitás növelésének fontosságát; időközben felszólít a szerződő felek feletti felügyelet fokozására, figyelembe véve az ügynökség által kezelt adatok érzékenységét is;
V. rész – Az Európai Határ- és Partvédelmi Ügynökség 2024. évi pénzügyi évre szóló költségvetésének végrehajtására vonatkozó mentesítés 
33.	emlékeztet arra, hogy a felülvizsgált megbízatás eredményeként és az ebben az időszakban elfogadott költségvetési határozatokkal összhangban az ügynökség költségvetése a 2011. évi 118 millió EUR-ról 2024-ben 922 millió EUR-ra nőtt; megjegyzi, hogy a kibővített hatásköröket és költségvetést elszámoltathatóságnak és átláthatóságnak kell kísérnie, ugyanakkor biztosítani kell az ügynökség teljes operatív kapacitását megbízatásának hatékony teljesítéséhez, beleértve az alapvető jogok tiszteletben tartását is;
34.	elismeri, hogy 2024-ben az Európai Határ- és Partvédelmi Ügynökség (Frontex) jelentős lépéseket tett annak érdekében, hogy stratégiai irányát és operatív képességeit összehangolja a migrációs és menekültügyi paktummal azáltal, hogy végrehajtott egy belső cselekvési tervet, amely támogatja a tagállamokat a paktum végrehajtásában, hozzájárult az uniós migrációs felkészültségi és válságkezelési mechanizmushoz (migrációs felkészültségi és válságkezelési terv), valamint elfogadta a Frontex 2024–2026 közötti időszakra szóló nemzetközi együttműködési stratégiáját;
35.	üdvözli, hogy 2024-ben a Frontex bevezette az új parancsnoki láncot, lehetővé téve a decentralizált döntéshozatalt és a helyi szinten felmerülő operatív igényekre való gyorsabb reagálást; elismeri, hogy az új szervezeti és működési modell az előző rendszerhez képest rugalmasabb, alkalmazkodóbb és költséghatékonyabb működést biztosíthat; felhívja az ügynökséget, hogy határozzon meg mutatókat az új szabályok tekintetében, jelöljön ki mennyiségi és minőségi célkitűzéseket, és számoljon be az előrehaladásról; üdvözli továbbá a 2024. évi stratégiai kockázatelemzés elfogadását;
36.	üdvözli továbbá, hogy a Frontex elmélyítette partnerségét az EUAM Ukrajnával is, és a folyamatban lévő konfliktus közepette megerősítette az integrált határigazgatást és biztonságot az EU és Ukrajna közötti határon;
37.	kiemeli a Frontex kulcsfontosságú szerepét az Unió külső határainak védelmében; elismeri a Frontex szerepét a kutatási és mentési műveletekben, mivel a tengeri és légi eszközöket közös műveletekben vetették be az összesen 65 919 migránst érintő 1 599 incidensre reagálva; ismételten felszólít egy átfogó uniós kutatási és mentési misszió létrehozására, amelyet a tagállamok illetékes hatóságai és a Frontex hajt végre, és amely jelentősen csökkenthetné a tengeri haláleseteket;
38.	üdvözli, hogy a Frontex proaktívan nyomon követi az alapvető jogokkal kapcsolatos panaszokat; kiemeli a nemzeti hatóságokkal való szoros együttműködés fontosságát az alapvető jogok állítólagos megsértésének megfelelő, a nemzeti mechanizmusokkal összhangban történő nyomon követése érdekében; javasolja azonban a panaszkezelési mechanizmus javítását a hatékonyság növelése érdekében, mivel az alapvető jogokkal kapcsolatos számos panaszt még mindig elutasítanak elfogadhatatlanság miatt; megjegyzi, hogy az ügyvezető igazgató döntéshozatali folyamatának megkönnyítése érdekében 2022. szeptember 27-én létrehozott „46. cikk szerinti munkacsoport” 2024. szeptember 22-én befejezte munkáját; hangsúlyozza, hogy a Frontex tisztviselőinek el kell kerülniük minden olyan tevékenységben való részvételt, amely közvetlenül vagy közvetve sértheti az alapvető jogokat; üdvözli a Frontex fokozott elkötelezettségét az átláthatóság és az elszámoltathatóság iránt; hangsúlyozza a műveletek utáni részletesebb tájékoztatás szükségességét;
39.	üdvözli az alapjogi megfelelési testület létrehozását, amely tükrözi, hogy a Frontex valamennyi tevékenysége során az ügynökség összes szervezeti egysége felelős az alapvető jogok tiszteletben tartásáért, és elismeri az alapjogi cselekvési terv végrehajtása terén elért eredményeket;
40.	elismeri az alapjogi cselekvési terv végrehajtása terén elért eredményeket, és arra ösztönzi a Frontexet, hogy folytassa a nemzeti hatóságok végrehajtásba és rendszeres számbavételbe való bevonására irányuló proaktív erőfeszítéseit, tekintettel arra, hogy a terv az Európai Határ- és Parti Őrség valamennyi eleme szempontjából releváns;
41.	megjegyzi, hogy a 85,3 %-os betöltöttségi arány (2 773 betöltött álláshely) nem érte el a kitűzött 93 %-ot, és felkéri a Frontexet, hogy a lehető leghamarabb folytassa a betöltetlen álláshelyek arányának csökkentésére irányuló munkaerő-felvételi erőfeszítéseit; határozottan ösztönzi az ügynökséget, hogy folytassa a földrajzi és a nemek közötti egyensúly biztosítására irányuló erőfeszítéseit;
42.	üdvözli, hogy lezárult a hamis és eredeti okmányok online rendszerének (FADO) megvalósítására irányuló pályázati eljárás, kiválasztották a vállalkozót, aláírták a szerződést, és megkezdődött a végrehajtási szakasz; sajnálatát fejezi ki azonban a FADO végrehajtásának késedelme miatt, mivel a FADO-rendelet már 2020 áprilisában hatályba lépett, és felhívja a Frontexet, hogy teljes mértékben hajtsa végre a FADO-t;
43.	tudomásul veszi a Frontex harmadik országokban betöltött szerepének növekedését, különösen a jogállásról szóló számos megállapodás és munkamegállapodás megkötése és korszerűsítése, valamint a fokozott politikai elkötelezettség révén; hangsúlyozza, hogy a különböző működési környezetek fényében gondosan mérlegelni kell az arányosságot és az alapvető jogokkal kapcsolatos kötelezettségeket a nem uniós országokat érintő tevékenységek során;
44.	tudomásul veszi az OLAF három pénzügyi ajánlásának és az európai ombudsman ajánlásainak folyamatban lévő végrehajtását, amelynek határideje 2025 májusa; sürgeti a Frontexet, hogy haladéktalanul biztosítsa az európai ellenőrző és felügyeleti szervek, különösen az OLAF és az Európai Parlament Frontex ellenőrzését végző munkacsoportja, az európai ombudsman, a Számvevőszék és a Frontex alapvető jogokkal és a műveletek jogi operatív vonatkozásaival foglalkozó munkacsoportja (FRaLO munkacsoport) valamennyi ajánlásának teljes körű végrehajtását; megelégedéssel veszi tudomásul, hogy 2023 decembere óta az FSWG ajánlásaihoz kapcsolódó egyetlen ügy sincs függőben – konkrétan 39 ajánlást hajtottak végre, és 3 ajánlást lezártak, mivel azok nem megvalósíthatóak; továbbá 2024 októberéig az OLAF-jelentéssel kapcsolatban nincs függőben intézkedés, mivel az intézkedések 100%-át végrehajtották; kéri a Bizottságot annak biztosítására, hogy az OLAF és az Európai Ügyészség Frontexre vonatkozó megállapításait egyértelmű végrehajtási határidők és szükség esetén fegyelmi intézkedések kövessék; felhívja az Európai Bizottságot, hogy az új rendeletre irányuló javaslatában vegye figyelembe az összes fent említett jelentés jogalkotási és irányítási ajánlásait; 
45.	megjegyzi, hogy 2024-ben az alapjogi tisztviselő mintegy 1 850 napot töltött helyszíni vizsgálattal, ami több mint 10%-os növekedést jelent az előző évhez képest, és így 24 országban követi nyomon a Frontex tevékenységeit; tudomásul veszi az alapjogi tisztviselő működési területekhez, tevékenységekhez és dokumentumokhoz való hozzáférésében megfigyelt javulást; kiemeli azonban, hogy az alapjogi tisztviselő továbbra is az operatív területekhez vagy tevékenységekhez való hozzáférés korlátairól számolt be; felhívja a tagállamokat és a harmadik országokat, hogy biztosítsanak teljes körű hozzáférést az alapjogi tisztviselő számára az operatív területekhez és tevékenységekhez; sürgeti a Frontexet, hogy a közös műveletekben való részvétel feltételeként haladéktalanul biztosítsa ezt a teljes körű hozzáférést;
VI. rész – Az Európai Unió Bűnüldözési Képzési Ügynöksége 2024. évi pénzügyi évre szóló költségvetésének végrehajtására vonatkozó mentesítés
46.	megjegyzi, hogy az Európai Unió Bűnüldözési Képzési Ügynöksége (CEPOL) 2024. évi működési költségvetése 12 589 437 EUR volt, ami 12,3 %-os növekedést jelent a 2023. évi végleges költségvetéshez képest; üdvözli, hogy 2024-ben a CEPOL kötelezettségvállalási előirányzatainak végrehajtási aránya 100 %-os volt, így a végrehajtás a harmadik egymást követő évben is teljes körű volt;
47.	elismeri, hogy a CEPOL átfogó képzési portfóliót biztosít az Európai Multidiszciplináris Platform a Bűnügyi Fenyegetettség Ellen (EMPACT) valamennyi területén; megjegyzi, hogy 2024-ben az EMPACT-témák és a kiberbűnözés voltak a legnépszerűbb témák, amelyeken az összes résztvevő közel 64 %-a vett részt; méltatja a CEPOL-t, hogy az ügynökség termékeinek az ügyfelek elégedettségi arányával mért minősége 2024-ben továbbra is kiváló volt, és összességében a résztvevők 97 %-a nyilatkozott úgy, hogy nagyon elégedett vagy elégedett a képzésekkel;
48.	tudomásul veszi, hogy 2024. május 30-án az ügynökség nagyszabású kibertámadás áldozata volt, amelynek során mind a helyszíni IKT-infrastruktúrájába, mind a LEEd e-tanulási platformba teljes körűen behatoltak; üdvözli az ügynökség által az új és biztonságos informatikai infrastruktúra kiépítése tekintetében a CERT-EU-val és a Bizottsággal szoros együttműködésben alkalmazott összehangolt megközelítést; megjegyzi, hogy a CEPOL további 1 153 938 EUR finanszírozásban részesült az informatika területén felmerülő többletköltségek fedezése (1 064 000 EUR) és a fizetések emelése (89 938 EUR) céljából;
49.	tudatában van, hogy a kibertámadás miatt jelentősen visszaesett az uniós tagállamok képzett bűnüldöző tisztviselői közötti kapcsolattartás; elismeri, hogy a kibertámadás ellenére az ügynökség 350 képzést szervezett, amelyeken 2024-ben mintegy 21 600 résztvevő vett részt, szemben a 2023. évi 490 képzéssel (–29 %) és 46 431 résztvevővel (–54 %);
50.	megjegyzi, hogy bár a CERT-EU lezárta a kibertámadással kapcsolatos nyomozást, a magyar bűnüldöző hatóságok által az Europol támogatásával indított nyomozás folyamatban van; hangsúlyozza, hogy az Európai Parlament elvárja, hogy tájékoztatást kapjon a vizsgálat eredményeiről;
51.	üdvözli, hogy a CEPOL a CEPOL Kiberbűnözés Elleni Akadémiáján keresztül továbbra is kiberképzési portfóliót biztosított; üdvözli, hogy a célzott képzési tevékenységek javították a számítástechnikai bűnözéssel kapcsolatos ismereteket és kiberkapacitásokat Európában a gyermekek szexuális kizsákmányolása, az online csalási módszerek és a kibertámadások elleni küzdelem terén;
52.	sajnálattal állapítja meg, hogy az alapvető jogok területén végzett képzési tevékenységek 2024-ban csökkentek (10 tevékenységet hajtottak végre 427 résztvevővel) 2023-hoz képest (19 tevékenység 2 063 résztvevővel); hangsúlyozza, hogy a CEPOL fő célkitűzése a bűnüldöző szervek tagjai képzésének támogatása, fejlesztése, végrehajtása és koordinálása, különös hangsúlyt fektetve az emberi jogok és az alapvető szabadságok védelmére a bűnüldözéssel összefüggésben;
VII. rész – Az Európai Unió Kábítószer-ügynöksége 2024. évi pénzügyi évre szóló költségvetésének végrehajtására vonatkozó mentesítés
53.	megjegyzi, hogy 2024. július 2-án az Európai Unió új Kábítószer-ügynöksége (EUDA) hivatalosan felváltotta a Kábítószer és a Kábítószerfüggőség Európai Megfigyelőközpontját; emlékeztet arra, hogy az EUDA-rendelet célja, hogy holisztikus és tényeken alapuló megközelítéssel kezelje a kábítószer-jelenséget;
54.	megjegyzi, hogy új feladatainak ellátása érdekében az EUDA 2024-ben több mint 80 %-os éves költségvetési növekményt kapott, hogy 28 új álláshelyre személyzetet vehessen fel; felhívja az EUDA-t, hogy biztosítsa új megbízatásának teljes körű végrehajtását;
55.	megjegyzi, hogy az EUDA 2024. évi működési költségvetése 32 723 728 EUR volt; üdvözli, hogy 2024-ben az EUDA kötelezettségvállalási előirányzatainak végrehajtási aránya 100 %-os volt; aggodalommal állapítja meg azonban, hogy a 2024. évi kifizetési előirányzatok törlési aránya 10,49 % volt, ami 3 401 035 EUR-t tett ki; elismeri, hogy ez a törlési arány annak volt betudható, hogy az EUDA új megbízatásának 2024. július 2-i kezdetéig csak korlátozottan tudta felhasználni 2024. évi költségvetését;
56.	üdvözli az EUDA hozzájárulását az EMPACT-hoz és a szervezett és súlyos nemzetközi bűnözésre vonatkozó uniós szakpolitikai ciklus operatív cselekvési terveihez; nagyra értékeli az európai kábítószerügyi riasztási rendszer (EDAS) kifejlesztését, amelynek célja, hogy riasztást adjon ki arra az esetre, ha súlyos, kábítószerekkel kapcsolatos kockázatok jelennek meg a piacon; üdvözli az igazságügyi és toxikológiai laboratóriumok európai hálózata és az európai fenyegetésértékelési rendszer (ETAS) elindítását;
57.	üdvözli, hogy az EUDA folyamatos erőfeszítéseket tesz az uniós korai előrejelző rendszernek (EWS) végrehajtása érdekében, a tagállami partnerekkel együttműködve; megjegyzi, hogy 47 új pszichoaktív anyagot jelentettek be, és hogy a jelenleg ellenőrzött új pszichoaktív anyagok teljes száma körülbelül 1 000; nagyra értékeli az ügynökség által közzétett technikai jelentéseket;
58.	elismeri, hogy az EUDA 2024-ben 33 tudományos és intézményi kiadványt készített, valamint 16 tudományos cikk és könyvfejezet szerzője vagy társszerzője volt, és nagyra értékeli az ügynökség tudományos és bizonyítékokon alapuló szakértelmét;
59.	üdvözli a 2024. évi európai kábítószer-jelentés elindítását, és azt, hogy az a nagy hatóerejű szintetikus anyagokra, az új kábítószer-keverékekre és a változó felhasználási módokra összpontosít;
60.	megelégedéssel veszi tudomásul, hogy az EUDA rendszeres, értékes támogatást és tájékoztatást nyújtott a kábítószerekre vonatkozó szakpolitikákról a nemzeti politikai döntéshozóknak, és összehangolt előkészítő tudományos felülvizsgálatokat végzett a kabítószerekhez kapcsolódó ártalmak, kezelések és ártalomcsökkentő gyakorlatok tekintetében; hangsúlyozza ezen alapvető munka folytatásának fontosságát a változó tendenciák és kihívások kezelése érdekében, és felszólít e tevékenységek további megerősítésére a tagállamokkal való szorosabb együttműködés előmozdítása és a megállapítások szélesebb közönség – többek között az egészségügyi szakemberek és a nyilvánosság – körében történő megfelelő terjesztésének biztosítása révén;
61.	kiemeli, hogy az EUDA több mint 11 700, a kábítószerek területén dolgozó szakembert – köztük egészségügyi dolgozókat, bűnüldöző szervek tisztviselőit és politikai döntéshozókat – képzett az Unión belül és kívül, és hogy az EUDA által szervezett nyolc webináriumon mintegy 1 400 szakember vett részt; üdvözli a többi uniós ügynökséggel folytatott együttműködést;
VIII. rész – A Bűnüldözési Együttműködés Európai Uniós Ügynöksége 2024. évi pénzügyi évre szóló költségvetésének végrehajtására vonatkozó mentesítés
62.	kiemeli, hogy 2024-ben az Europol 3 324 műveletet, 65 operatív munkacsoportot és 432 akciónapot támogatott; hangsúlyozza az ügynökség uniós bűnügyi információs központként betöltött szerepét, mivel a SIENA-t (Biztonságos Információcsere Hálózati Alkalmazás) több mint 2 millió üzenet cseréjére használták, és az ügynökség 2024-ben 114 459 operatív hozzájárulást fogadott a hálózaton keresztül;
63.	megjegyzi továbbá, hogy az Europol 366 operatív elemzési jelentést és 29 stratégiai elemzési jelentést nyújtott be; üdvözli az érdekelt felek nagyfokú elégedettségét, amelyet analitikai termékeivel kapcsolatban fejeztek ki;
64.	felhívja az Europolt, hogy hajtsa végre az európai adatvédelmi biztos még fennmaradó ajánlásait, különösen felügyeleti véleményeivel összefüggésben; megjegyzi, hogy az európai adatvédelmi biztos 2023 októberében végzett ellenőrzése során számos hiányosságot tártak fel;felhívja az Europolt, hogy mielőbb hajtsa végre az adatvédelmi jogi keret Europol általi betartásának biztosítása vagy javítása érdekében kiadott még fennmaradó 23 ajánlást; megjegyezi, hogy az Europol időközben az ajánlások mintegy 75 %-át – főként a VIS-szel és a PNR-adatok feldolgozásával kapcsolatosakat – végrehajtotta;
65.	a Frontexnek címzett 2024. évi megrovást követően – amely az Europol és a Frontex közötti, migránsokkal és aktivistákkal kapcsolatos adatcserére vonatkozik, amelyet nélkül hajtottak végre, hogy bármilyen értékelést végeztek volna az ilyen információmegosztás szükségességéről –, felhívja mind az Europolt, mind a Frontexet, hogy szorosan működjenek együtt az európai adatvédelmi biztossal annak biztosítása érdekében, hogy a határokon átnyúló bűncselekmények gyanúsítottjai személyes adatainak cseréje megfeleljen az alkalmazandó adatvédelmi szabályoknak és az ügynökségek megbízatásának, ugyanakkor lehetővé tegye számukra nyomozásaik megfelelő elvégzését; tudomásul veszi e tekintetben az Europol által nyújtott tájékoztatást, amely kiemeli, hogy 2020 és 2024 vége között az Europol évente átlagosan 260 gyanúsított ügyét dolgozta fel a Frontexhez beérkezett hozzájárulásokból;
66.	aggodalmát fejezi ki az Europolnál történt kiberbiztonsági incidens miatt, amelynek során az Europol több alkalmazottjának és vezetőjének személyzeti aktái eltűntek; felhívja az ügynökséget, hogy hozzon megfelelő intézkedéseket az ilyen incidensek megismétlődésének megelőzése érdekében; tudomásul veszi, hogy az Europol által a LIBE bizottságnak 2024. április 9-én nyújtott tájékoztatást követően megállapítást nyert, hogy az Europolon kívül más harmadik fél nem felelős az incidensért, miközben további intézkedéseket hoztak az incidensért való felelősség fenntartására, és megerősítették a folyamatokat, és időközben az összes személyzeti akta 98 %-át digitalizálták;
67.	elismerését fejezi ki az Europol „Az EU legfenyegetőbb bűnözői hálózatainak dekódolása” című jelentéséért, amely egy új kiemelt termék, amely leírja, hogyan szervezik meg a legnagyobb fenyegetést jelentő bűnözői hálózatokat, milyen bűnözői tevékenységeket folytatnak, valamint hogyan és hol működnek; üdvözli az Europol operatív munkacsoportjának (GRIMM) közelmúltbeli létrehozását, amelynek célja a fiatalok szervezett bűnözésbe való toborzása elleni küzdelem és az „erőszak mint szolgáltatás” jelenségének kezelése; ösztönzi az Europolt és a tagállamokat, hogy a határokon átnyúló fokozott együttműködés, a hírszerzési információk megosztása és a megelőző intézkedések révén folytassák az ilyen célzott operatív munkacsoportok fejlesztését a változó bűnügyi tendenciák kezelése érdekében;
68.	üdvözli az Europol és az Eurojust 2024. évi közös éves jelentésében foglalt eredményeket, amelyek részletezik az ügynökségek által a szervezett bűnözés, a migránscsempészés, a pénzügyi és gazdasági bűncselekmények, a kiberbűnözés, a terrorizmus és a legsúlyosabb nemzetközi bűncselekmények terén elért sikeres együttműködést; úgy véli, hogy valamennyi érintett uniós ügynökségnek – köztük az Europolnak, az Eurojustnak, a CEPOL-nak, az OLAF-nak, az Európai Ügyészségnek és más ügynökségeknek – rendszeres közös éves jelentést kell készíteniük, amelyben felvázolják összehangolt fellépéseiket, közös műveleteiket és ügynökségközi eredményeiket annak érdekében, hogy fokozzák az átláthatóságot, a koherenciát és az egymástól való tanulást az Unió bel- és igazságügyi struktúrájában; megelégedéssel veszi tudomásul, hogy az Europol és az Eurojust további együttműködésre és fokozott szinergiákra törekedett, többek között azáltal, hogy 2024. október 9-én összehívta az Eurojust székhelyén az Eurojust testületének és az Europol igazgatótanácsának „Az együttműködéssel kapcsolatos megfontolások” elnevezésű együttes ülését;
69.	tudomásul veszi az ügynökség „MI és rendészet – A mesterséges intelligencia előnyei és kihívásai a bűnüldözés terén” című, 2024 szeptemberében közzétett jelentését; üdvözli a mesterséges intelligenciával kapcsolatos jelenlegi és jövőbeli képességekbe való, a jelentés által nyújtott betekintést, amely egy hatékonyabb, alkalmazkodóképesebb és eredményesebb bűnüldözési modell felé vezető utat vetít előre, miközben hangsúlyozza az adattorzítással, a pártatlansággal, valamint a magánéletet, az elszámoltathatóságot, az emberi jogok védelmét és a megkülönböztetést érintő potenciális fenyegetésekkel kapcsolatos aggályokat; felhívja az Europolt, hogy teljes mértékben tartsa tiszteletben a mesterséges intelligenciáról szóló jogszabály bűnüldözésre vonatkozó rendelkezéseit; felhívja az Europolt, hogy biztosítja az európai adatvédelmi biztos iránymutatásának maradéktalan végrehajtását, többek között a mesterséges intelligencián alapuló folyamatokra vonatkozóan bevezetett és végrehajtott szigorú felügyeleti politikák révén, garantálva, hogy a mesterséges intelligencia által generált valamennyi eredményt emberi ellenőrzésnek vessék alá, mielőtt azokat felhasználnák vagy továbbítanák a tagállamoknak vagy az együttműködési partnereknek;



70.	tudomásul veszi az uniós ombudsman arra vonatkozó vizsgálatának következtetéseit, hogy két volt alkalmazottat áthelyeztek a gyermekek online szexuális bántalmazása elleni küzdelemmel kapcsolatos pozíciókba; emlékeztet arra, hogy az ombudsman megállapította, hogy hivatali visszásságnak minősül az, ahogyan az Europol kezelte az egyik alkalmazott áthelyezését;

